पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के बढ़ते प्रकोप के बीच नशेड़ी इसे अवसर के रूप में भूना रहे हैं। चास स्थित श्मशान घाट पर इन दिनों रोजाना कोरोना संक्रमण से मृत लोगों के शवों का अंतिम संस्कार किया जा रहा है। ऐसे में यहां मौजूद नशेड़ी इसका फायदा उठा रहे हैं और मृतक के परिजनों से शव जलाने के लिए 15-20 हजार रुपए तक की डिमांड कर रहे हैं। शनिवार को श्मशान घाट के सदस्यों ने इसकी शिकायत पुलिस को की। इसके बाद मौके पर पहुंची पुलिस ने करीब 10 नशेड़ियों को लाठी से पीटकर वहां से खदेड़ा।
श्मशान घाट के सदस्य अनूप कुमार पांडेय ने बताया कि शव को जलाने के लिए ज्यादा से ज्यादा 4-5 हजार रुपए खर्च होते हैं। पर कोरोना मरीज के शव को जलाने के लिए ये नशेड़ी 15-20 हजार रुपए तक की डिमांड कर रहे हैं। इससे श्मशान घाट बदनाम हो रहा है। परिजनों से पैसे लेकर वो नशा करते हैं। कुछ दिनों से इसकी शिकायत मिल रही थी।
कोरोना संक्रमण से मृत व्यक्ति के शव के साथ कम ही लोग रहते हैं, जिसका फायदा ये नशेड़ी उठाते हैं। इसी मामले की जानकारी पुलिस को दी गई तो शनिवार को जवानों ने श्मशान घाट पर पहुंच कर नशेड़ियों के खिलाफ कार्रवाई की। बताते चलें कि श्मशान घाट के नीचे की ओर नशेड़ी हमेशा जुटे रहते हैं। इससे यहां आने वाले लोगों के मन में भी डर की भावना रहती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn